Alle oë op belangrike parlementsposAlf Lees saam met DA-leier Mmusi Maimane. Foto: DA/Twitter Interessante verwikkelinge is besig om op te bou oor die voorsitterskap van die enigste oorsigkomitee in die parlement waarin ŉ lid van die opposisie as voorsitter optree, naamlik die staande komitee oor openbare rekeninge (Skoor). Skoor is die belangrikste oorsigkomitee van die parlement en het ŉ oorkoepelende oorsigrol oor alle staatsdepartemente om toe te sien dat belastingbetalersgeld korrek bestee word. In die Britse Statebond is die gebruik dat dit die enigste parlementêre oorsigkomitee is waarin die regerende party sy meerderheid gebruik om ŉ lid van die opposisie tot voorsitter te verkies. Hierdie tradisie is van 1910 tot 1994 in die vorige Suid-Afrikaanse bedeling gevolg, en met ŉ enkele uitsondering van omtrent ŉ jaar ook in die demokratiese Suid-Afrikaanse parlement. Van 1994 tot 1999 was Ken Andrew van die destydse Demokratiese Party (DP) die Skoor-voorsitter, van 1999 tot 2001 was dit dr. Gavin Woods van die IVP, van 2001 tot 2004 was die NNP se Francois Beukman die voorsitter, en toe is die tradisie tussen 2004 en 2005 verbreek toe die ANC se Vincent Smith die voorsitterstoel vir ŉ kort rukkie beset het. Die afgelope 14 jaar al, van 2005 tot en met die pas afgelope verkiesing, het Themba Godi van die APC opgetree as Skoor-voorsitter. Die APC het egter so sleg gevaar in vanjaar se verkiesing dat Godi sy setel kwyt is. ŉ Nuwe voorsitter moet dus nou aangestel word. Nou het die DA ŉ belangrike skuif gemaak in die enigste provinsie wat nie deur die ANC beheer word nie, naamlik die Wes-Kaap. Die DA het as regerende party in die provinsiale wetgewer die provinsiale Skoor-voorsitterskap, wat jare lank deur die ACDP ingeneem is, aan die ANC aangebied. Die ANC het dit aanvaar, en die ANC-LPW Lulama Mvimbi, ŉ voormalige burgemeester van die Bitou-munisipaliteit in Plettenbergbaai, is die nuwe Wes-Kaapse Skoor-voorsitter. Skaars is daardie skuif afgehandel of die DA benoem een van sy mees gerespekteerde lede, Alf Lees van Ladysmith, om op die nasionale parlement se Skoor te dien. Hoewel niemand tans enige aanduidings gee van formele onderhandelings nie, het die DA-hoofsweep, John Steenhuisen, betekenisvol laat val dat hy dink Lees sal ŉ puik voorsitter vir Skoor wees. Dit was genoeg om parlementêre waarnemers te prikkel, en alle tekens word nou dopgehou om te kyk of die DA vir die eerste keer ŉ Skoor-voorsitter kan oplewer wat die regering verantwoordbaar kan hou.